« Ású mɔ́n wama Yákɔb, ai Ísraɛ̂l wama yǎ mə̄ ngátɔ́b, ńgɔ mə ngálóe wa á dzwé dóe, mə nyílí wā á ndá, ńdɔ wa ndzí kig ma yəm. 5Mǎ mə̄ nə́ Ńtí, hə ma, təge ai dzóm efə́; Zambá á sə́ kig, a lodǒ fə anə́ mā; mə ngávə́ wa edzóe, ńdɔ wa ndzí kig ma yəm; 6bod bə́sə̄ bâyi yə̌m nālá, a tádigi á mə̄kwí mə́ dzób, a kələ kwí á mə̄yímbí; dzóm éfə̄ é sə́ kig a lodo anə́ mā: mǎ mə̄ nə́ Ńtí étām, təge ai m̀fə́. 7Mǎ mākom m̀fyɛ, mǎ mābonde díbi, mǎ mābɔ mvɔí, mǎ mātyé ábē; ma Ǹtondôbə̌ mābɔ mam mə́tē mə́sə. 8Ǎ yób, dabádā sósōó anə́ éyɔ̌n, miǹkúd mí nɔ̂ nyé anə́ mvəŋ: sí é kúíbán, é wum akodé, sósōó nyé ā fáī fə. Ma Ǹtondôbə mə ngábonde é mod nyɔ́. 9Amalá ai ényɔ́, elábagǎ vyə̄g á zāŋ bilábaga, áā kə dɔan ai ǹkom woé. Vyə̌g ó tɔá dzǎm dzó ai m̀mie nâ: "Wabɔ dzé ?" Ńdɔ ekokoma yā mɔ́ móe yâyi dzó yá naa: "A nə təge ai mɔ́ ?" 10Amalá ai ényɔ́ ā dzó ai ésīá nâ: "Dzé bēn ó ngābyé ?" Ngə́ kig ai miníngá naa: "Dzé bēn ó ngātə́le á sí ?" 11Ǹkɔ́bɔ̄ Ńtondôbə hḿ vī, nyé yǎ á ngākom Ísraɛ̂l, á nə̄ Ḿfúfúb: Kadán hḿ ma é mam mə́ bɔ ású bɔ́n báma ! Ású ekokomǎ yā mɔ́ máma, myǎyi ma və́ məbéndé ? 12Mǎ mə̄ ngákom sí, mǎ fə mə ngámyas mvɔŋ bod étēde; ma, mɔ́ mámā ḿmɔ̄ mə́ ngáyali yób, mə və́ fə ǹkundǎ tē ósə məbéndé.